
[bookmark: TextBodyBegin]Európsky parlament,
–	so zreteľom na vyhlásenia hovorkyne Európskej služby pre vonkajšiu činnosť z 12. decembra 2025, 25. decembra 2025 a 13. januára 2026 o volebnom procese v Hondurase,
–	so zreteľom na článok 150 ods. 5 a článok 136 ods. 4 rokovacieho poriadku,
A.	keďže všeobecné voľby v Hondurase sa konali 30. novembra 2025 v prostredí veľkej politickej polarizácie, zahraničného zasahovania, napätia, inštitucionálnej nestability a zastrašovania médií; keďže 24. decembra 2025 Národná volebná rada (CNE) Hondurasu oficiálne vyhlásila Nasryho Asfuru za zvoleného prezidenta a potvrdila výsledky volieb do Kongresu a samospráv;
B.	keďže boli nasadení vnútroštátni a medzinárodní pozorovatelia vrátane pozorovateľov z EÚ a Organizácie amerických štátov (OAŠ), ktorí uviedli, že výsledky odrážajú vôľu ľudu; keďže výsledok bol medzinárodne uznaný, hoci okrem iných aj donedávna úradujúca prezidentka Xiomara Castrová odmietla uznať víťazstvo Asfuru;
C.	keďže členovia CNE čelili hrozbám a zastrašovaniu v súvislosti s politickým násilím a napätím, ktoré sprevádzali volebný proces;
D.	keďže 8. januára 2026 bola v Národnom kongrese výbušným zariadením zranená poslankyňa opozičnej Národnej strany Gladys Lópezová; keďže k tomuto útoku došlo v kontexte zvýšeného povolebného napätia a predstavuje eskaláciu politického násilia, čo vyvoláva vážne obavy o politický pluralizmus, parlamentnú imunitu a osobnú bezpečnosť;
E.	keďže 10. januára 2026 odstupujúca prezidentka dekrétom nariadila opätovné sčítanie hlasov, čím obišla ústavné postupy; keďže CNE vyhlásila, že tento dekrét je protiústavný a predstavuje pokus o ovládnutie volebného orgánu;
F.	keďže podľa ústavy je 27. január 2026 dňom oficiálneho odovzdávania prezidentského úradu, ku ktorému sa úradujúca prezidentka zaviazala;
1.	zdôrazňuje, že vôľa honduraského ľudu sa musí rešpektovať; uznáva Nasryho Asfuru za zvoleného prezidenta;
2.	vyzýva súčasnú administratívu, aby rešpektovala výsledky volieb; zdôrazňuje potrebu ukončiť násilie a zastrašovanie, najmä voči členom opozície a volebným úradníkom; naliehavo vyzýva honduraské orgány, aby zaručili bezpečnosť a ochranu všetkých demokratických inštitúcií vrátane CNE;
3.	považuje dekrét, ktorým sa nariaďuje opätovné sčítanie hlasov, za protiústavný a za útok na honduraskú demokraciu;
4.	vyzýva všetky strany, aby spolupracovali na zabezpečení pokojného odovzdania moci a vyhli sa štvavej rétorike a politickému násiliu s cieľom zachovať demokratickú stabilitu a riešiť pretrvávajúcu chudobu, nerovnosť a neistotu, ktorým čelí honduraský ľud;
5.	odsudzuje násilie voči Gladys Lópezovej; požaduje transparentné a nezávislé vyšetrovanie s cieľom postaviť páchateľov pred súd; vyzýva predsedu odstupujúceho Kongresu Luisa Redonda, aby sa zdržal akýchkoľvek pokusov zabrániť novozvolenému Kongresu v prevzatí svojho mandátu;
6.	oceňuje úlohu EÚ a OAŠ a podporuje ich zistenia, v ktorých sa podľa predbežných vyhlásení zdôrazňuje skutočnosť, že voľby sa konali v napätom a polarizovanom prostredí, ale že priebeh volebného dňa bol dobre zorganizovaný a pokojný; naliehavo vyzýva honduraské orgány, aby v plnej miere vykonali predchádzajúce a nadchádzajúce odporúčania volebnej pozorovateľskej misie EÚ;
[bookmark: _Hlk219406045]7.	naliehavo vyzýva súčasné honduraské orgány, aby zaručili riadne a pokojné odovzdanie moci a rešpektovali výsledky, ktoré vyhlásila CNE;
8.	vyjadruje poľutovanie nad tým, že veľvyslanec EÚ v Hondurase nebol už viac ako rok vyzvaný, aby predložil svoje poverovacie listiny; vyjadruje nádej, že k tomu za novej vlády rýchlo dôjde;
9.	poveruje svoju predsedníčku, aby postúpila toto uznesenie Rade, Komisii, PK/VP, členským štátom a prezidentke, vláde a parlamentu Hondurasu.

